“ทองฟิวเจอร์” ดีดทะลุ 1,980 เหรียญ รับดอลล์อ่อน-บอนด์ยีลด์ร่วง
ราคาทองฟิวเจอร์ ดีดกว่า 30 ดอลลาร์ แตะ 1,980.80 ดอลลาร์/ออนซ์ รับอานิสงส์จากการอ่อนค่าของดอลลาร์ และการร่วงลงของอัตราผลตอบแทนพันธบัตรรัฐบาลสหรัฐ
ราคาทองฟิวเจอร์ ดีดกว่า 30 ดอลลาร์ แตะ 1,980.80 ดอลลาร์/ออนซ์ รับอานิสงส์จากการอ่อนค่าของดอลลาร์ และการร่วงลงของอัตราผลตอบแทนพันธบัตรรัฐบาลสหรัฐ
23 มี.ค. 2566

ผู้สื่อข่าวรายงานว่า ราคาทองฟิวเจอร์พุ่งขึ้นกว่า 30 ดอลลาร์ ทะลุระดับ 1,980 ดอลลาร์ในวันนี้ โดยได้แรงหนุนจากการอ่อนค่าของดอลลาร์ และการร่วงลงของอัตราผลตอบแทนพันธบัตรรัฐบาลสหรัฐ
ล่าสุด ณ เวลา 21:03 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนเม.ย. บวก 34.20 ดอลลาร์ หรือ 1.78% สู่ระดับ 1,983.80 ดอลลาร์/ออนซ์
ทั้งนี้ดอลลาร์ที่อ่อนค่าจะเพิ่มความน่าดึงดูดของทอง โดยทำให้สัญญาทองมีราคาถูกลงสำหรับผู้ถือครองเงินสกุลอื่น ส่วนการร่วงลงของอัตราผลตอบแทนพันธบัตรรัฐบาลสหรัฐ จะช่วยลดต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
นอกจากนี้ ราคาทองยังได้แรงหนุนจากการที่ธนาคารกลางสหรัฐ (เฟด) ปรับขึ้นอัตราดอกเบี้ย 0.25% ในการประชุมวานนี้ ตามการคาดการณ์ของตลาด และส่งสัญญาณใกล้ยุติวงจรปรับขึ้นอัตราดอกเบี้ย
อย่างไรก็ตาม ในการคาดการณ์อัตราดอกเบี้ยนโยบาย (Dot Plot) เจ้าหน้าที่เฟดคาดว่าเฟดจะปรับขึ้นอัตราดอกเบี้ยสูงสุดสู่ระดับ 5.1% ในปีนี้ ซึ่งบ่งชี้ว่าเฟดจะปรับขึ้นอัตราดอกเบี้ยอีกเพียง 1 ครั้งในปีนี้ นอกจากนี้ เฟดจะปรับลดอัตราดอกเบี้ย 0.8% ในปี 2567 และ 1.2% ในปี 2568